CELEX: E2020C0151
Language: el
Date: 2020-12-11 00:00:00
Title: Κατ’ εξουσιοδότηση απόφαση αριθ. 151/20/COL της Εποπτεύουσας Αρχής της ΕΖΕΣ της 11ης Δεκεμβρίου 2020 σχετικά με την κατάρτιση προγράμματος ελέγχων για το 2021 στα κράτη ΕΖΕΣ του ΕΟΧ για την εξακρίβωση της εφαρμογής της νομοθεσίας του ΕΟΧ στον τομέα των τροφίμων και στον κτηνιατρικό τομέα [2021/336]

25.2.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 66/66
            
         
      ΚΑΤ’ ΕΞΟΥΣΙΟΔΟΤΗΣΗ ΑΠΟΦΑΣΗ αριθ. 151/20/COL ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ
      της 11ης Δεκεμβρίου 2020
      σχετικά με την κατάρτιση προγράμματος ελέγχων για το 2021 στα κράτη ΕΖΕΣ του ΕΟΧ για την εξακρίβωση της εφαρμογής της νομοθεσίας του ΕΟΧ στον τομέα των τροφίμων και στον κτηνιατρικό τομέα [2021/336]
      Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,
      Έχοντας υπόψη την πράξη που αναφέρεται στο κεφάλαιο Ι μέρος 1.1 σημείο 11β και στο παράρτημα Ι κεφάλαιο ΙΙ σημείο 31ιζ και στο παράρτημα ΙΙ κεφάλαιο XII σημείο 164 της συμφωνίας ΕΟΧ, τον κανονισμό (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (1), όπως τροποποιήθηκε και προσαρμόστηκε στη συμφωνία ΕΟΧ με το πρωτόκολλο 1 αυτής και με τις τομεακές προσαρμογές που αναφέρονται στα παραρτήματα I και ΙΙ αυτής, και ιδίως το άρθρο 118 παράγραφος 1,
      Εκτιμώντας τα ακόλουθα:
      Η αρμοδιότητα για την επιβολή της νομοθεσίας του ΕΟΧ στον τομέα των τροφίμων και στον κτηνιατρικό τομέα (2) ανήκει στα κράτη του ΕΟΧ, οι αρμόδιες αρχές των οποίων παρακολουθούν και εξακριβώνουν, με τη διοργάνωση επίσημων ελέγχων, ότι οι σχετικές απαιτήσεις του ΕΟΧ αποτελούν αντικείμενο αποτελεσματικής συμμόρφωσης και επιβολής.
      Από το άρθρο 116 του κανονισμού (ΕΕ) 2017/625 προκύπτει ότι οι εμπειρογνώμονες της Εποπτεύουσας Αρχής της ΕΖΕΣ (στο εξής: «Αρχή») διενεργούν ελέγχους, συμπεριλαμβανομένων των συστηματικών επιθεωρήσεων, στα κράτη ΕΖΕΣ του ΕΟΧ για την εξακρίβωση της εφαρμογής της νομοθεσίας του ΕΟΧ. Οι εν λόγω έλεγχοι της Αρχής θα πρέπει να διενεργούνται στους τομείς της ασφάλειας των τροφίμων και των ζωοτροφών, της υγείας και της καλής μεταχείρισης των ζώων, των φυτοπροστατευτικών προϊόντων, της βιολογικής παραγωγής και της λειτουργίας των εθνικών συστημάτων ελέγχου και των αρμόδιων αρχών που τα εφαρμόζουν.
      Από τις τομεακές προσαρμογές του παραρτήματος I και της εισαγωγής του κεφαλαίου ΧΙΙ του παραρτήματος II της συμφωνίας ΕΟΧ προκύπτει ότι η νομοθεσία σχετικά με κτηνιατρικά θέματα, ζωοτροφές και τρόφιμα δεν εφαρμόζεται στο Λιχτενστάιν στον βαθμό που η εφαρμογή της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με το εμπόριο γεωργικών προϊόντων επεκτείνεται στο Λιχτενστάιν.
      Από το άρθρο 118 παράγραφος 1 του κανονισμού (ΕΕ) 2017/625 προκύπτει ότι η Αρχή πρέπει να καταρτίσει πρόγραμμα ελέγχων για τους ελέγχους που πρέπει να διενεργούν οι εμπειρογνώμονές της στην Ισλανδία και τη Νορβηγία με σκοπό την εξακρίβωση της εφαρμογής της νομοθεσίας του ΕΟΧ στους ανωτέρω τομείς.
      Το παρόν πρόγραμμα ελέγχων αφορά ορισμένους τομείς προτεραιότητας. Τα κριτήρια που χρησιμοποιήθηκαν για τον καθορισμό των προτεραιοτήτων περιλαμβάνουν, μεταξύ άλλων, εντοπισθέντες κινδύνους και ανακύπτοντα θέματα (π.χ. νόσους των ζώων ή κρίσεις τροφίμων ή ζωοτροφών), τη σημασία ενός τομέα στα κράτη ΕΖΕΣ του ΕΟΧ, τις προηγούμενες επιδόσεις των κρατών ΕΖΕΣ του ΕΟΧ στον σχετικό τομέα και πληροφορίες από σχετικές πηγές, συμπεριλαμβανομένων των προτεραιοτήτων που έθεσε η Ευρωπαϊκή Επιτροπή στο οικείο πρόγραμμα ελέγχων (3),
      ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      
                  1.
               
               
                  Το πρόγραμμα ελέγχων για το 2021 που πρέπει να διενεργούνται από εμπειρογνώμονες της Αρχής στην Ισλανδία και τη Νορβηγία, όπως προβλέπεται στο άρθρο 116 παράγραφος 1 του κανονισμού (ΕΕ) 2017/625, παρατίθεται στο παράρτημα της παρούσας απόφασης.
               
            
                  2.
               
               
                  Η παρούσα απόφαση απευθύνεται στην Ισλανδία και τη Νορβηγία.
               
            
         Βρυξέλλες, 11 Δεκεμβρίου 2020.
         
            Για την Εποπτεύουσα Αρχή της ΕΖΕΣ, ενεργούσα σύμφωνα με την απόφαση εξουσιοδότησης αριθ. 130/20/COL
         
         
            Högni KRISTJANSSON
            
               Αρμόδιο μέλος του Σώματος
            
         
         
            Carsten ZATSCHLER
            
               Προσυπογράφων ως Διευθυντής
            
            
               Νομικών και Εκτελεστικών Υποθέσεων
            
         
      
      
         (1)  ΕΕ L 95 της 7.4.2017, σ. 1.
      
         (2)  Η νομοθεσία του ΕΟΧ στον τομέα των τροφίμων και στον κτηνιατρικό τομέα περιλαμβάνει τα τρόφιμα και την ασφάλεια των τροφίμων, τις ζωοτροφές και την ασφάλεια των ζωοτροφών, τις απαιτήσεις σχετικά με την υγεία και την καλή μεταχείριση των ζώων, τα ζωικά υποπροϊόντα και παράγωγα προϊόντα, τις απαιτήσεις για τη διάθεση στην αγορά και τη χρήση φυτοπροστατευτικών προϊόντων και τη βιώσιμη χρήση φυτοφαρμάκων, τη βιολογική παραγωγή και την επισήμανση των βιολογικών προϊόντων.
      
         (3)  Εκτελεστική απόφαση (ΕΕ) 2020/1550 της Επιτροπής, της 23ης Οκτωβρίου 2020, για τη θέσπιση του πολυετούς προγράμματος ελέγχων για την περίοδο 2021-2025 που πρέπει να διενεργούνται από εμπειρογνώμονες της Επιτροπής στα κράτη μέλη για την εξακρίβωση της εφαρμογής της νομοθεσίας της Ένωσης για την αγροδιατροφική αλυσίδα (ΕΕ L 354 της 26.10.2020, σ. 9).
   
   
      
         ΠΑΡΑΡΤΗΜΑ
         Το παρόν παράρτημα καθορίζει το πρόγραμμα ελέγχων για το 2021 που πρέπει να διενεργηθούν από εμπειρογνώμονες της Αρχής στην Ισλανδία και τη Νορβηγία στους τομείς που καλύπτονται από τον κανονισμό (ΕΕ) 2017/625.
         Η Αρχή προσδιόρισε ορισμένους τομείς προτεραιότητας όσον αφορά την ασφάλεια των τροφίμων και των ζωοτροφών, την υγεία και την καλή μεταχείριση των ζώων, τα φυτοπροστατευτικά προϊόντα και τη λειτουργία των εθνικών συστημάτων ελέγχου και των αρμόδιων αρχών.
         Οι εμπειρογνώμονες της Αρχής διενεργούν ελέγχους, συμπεριλαμβανομένων επιτόπιων εξακριβώσεων, συστηματικών επιθεωρήσεων και αναλύσεων βάσει εγγράφων σύμφωνα με το άρθρο 116 του κανονισμού (ΕΕ) 2017/625.
         Οι έλεγχοι της Αρχής διενεργούνται για την επίτευξη υψηλού επιπέδου κάλυψης σε τομείς που η Αρχή έχει χαρακτηρίσει ως τομείς προτεραιότητας και οι οποίοι απαιτούν έλεγχο ως προς το επίπεδο εφαρμογής και αποτελεσματικότητας των συστημάτων επίσημων ελέγχων και των μέτρων επιβολής.
         Το πρόγραμμα ελέγχων για το 2021 στην Ισλανδία και τη Νορβηγία με σκοπό την εξακρίβωση της εφαρμογής των κανόνων στους τομείς που καλύπτονται από τον κανονισμό (ΕΕ) 2017/625 καθορίζεται κατωτέρω:
         
                     Τομέας προτεραιότητας
                  
                  
                     Ειδικοί στόχοι
                  
               
                     
                        Τροφιμογενείς ζωονόσοι
                     
                  
                  
                     Αναλύσεις βάσει εγγράφων για την αξιολόγηση του ελέγχου των τροφιμογενών ζωονόσων, με ιδιαίτερη έμφαση στο επίπεδο εφαρμογής και αποτελεσματικότητας των εθνικών προγραμμάτων ελέγχου της σαλμονέλας
                  
               
                     
                        Υπολείμματα κτηνιατρικών φαρμάκων, φυτοφαρμάκων και προσμείξεων σε ζώντα ζώα και τρόφιμα ζωικής προέλευσης
                     
                  
                  
                     Συστηματικές επιθεωρήσεις για την εξακρίβωση της συμμόρφωσης με την εφαρμοστέα νομοθεσία του ΕΟΧ που διέπει τα υπολείμματα κτηνιατρικών φαρμάκων, φυτοφαρμάκων και προσμείξεων σε ζώντα ζώα και τρόφιμα ζωικής προέλευσης, καθώς και της διενέργειας των σχετικών επίσημων ελέγχων.
                     Αναλύσεις βάσει εγγράφων για την εξακρίβωση του ότι τα σχέδια επιτήρησης καταλοίπων που υποβάλλουν η Ισλανδία και η Νορβηγία συμμορφώνονται με τις απαιτήσεις που ορίζονται στη σχετική νομοθεσία του ΕΟΧ.
                  
               
                     
                        Παροχή πληροφοριών για τα τρόφιμα στους καταναλωτές και ισχυρισμοί διατροφής και υγείας
                     
                  
                  
                     Αναλύσεις βάσει εγγράφων για την αξιολόγηση της λειτουργίας των εθνικών συστημάτων ελέγχου και των αρμόδιων αρχών που τα εφαρμόζουν σε σχέση με την παροχή πληροφοριών για τα τρόφιμα στους καταναλωτές και τους ισχυρισμούς διατροφής και υγείας.
                  
               
                     
                        Καλή μεταχείριση των ζώων κατά τη θανάτωσή τους, ζώα παραγωγής
                     
                  
                  
                     Συστηματικές επιθεωρήσεις για την εξακρίβωση της συμμόρφωσης με την εφαρμοστέα νομοθεσία του ΕΟΧ που διέπει την καλή μεταχείριση των μηρυκαστικών, των χοιροειδών και των πουλερικών κατά τη θανάτωσή τους, καθώς και της διενέργειας των σχετικών επίσημων ελέγχων.
                  
               
                     
                        Φυτοπροστατευτικά προϊόντα, υπολείμματα φυτοφαρμάκων και βιώσιμη χρήση φυτοφαρμάκων
                     
                  
                  
                     Αναλύσεις βάσει εγγράφων ακολουθούμενες από συστηματικές επιθεωρήσεις για την εξακρίβωση της συμμόρφωσης με την εφαρμοστέα νομοθεσία του ΕΟΧ που διέπει την έγκριση, τη διάθεση στην αγορά και τη χρήση φυτοφαρμάκων και τα υπολείμματα φυτοφαρμάκων, καθώς και της διενέργειας των σχετικών επίσημων ελέγχων.
                  
               
                     
                        Συνέχεια που δίνεται στις συστάσεις ελέγχου
                     
                     
                        
                           (σε τομεακό και γενικό επίπεδο)
                        
                     
                  
                  
                     Εξακρίβωση, μεταξύ άλλων και με συστηματικές επιθεωρήσεις και επιτόπου επαληθεύσεις, του ότι η Ισλανδία και η Νορβηγία λαμβάνουν τα κατάλληλα μέτρα παρακολούθησης για την αντιμετώπιση τυχόν ειδικών ή συστηματικών ελλείψεων που εντοπίζονται από τους ελέγχους της Αρχής.
                  
               
                     
                        Συμμόρφωση των συνοριακών σταθμών ελέγχου
                     
                  
                  
                     Εξακρίβωση του ότι οι συνοριακοί σταθμοί ελέγχου που προτείνονται για ορισμό από την Ισλανδία και τη Νορβηγία συμμορφώνονται με τις ελάχιστες απαιτήσεις για τους συνοριακούς σταθμούς ελέγχου, συμπεριλαμβανομένων των κέντρων επιθεώρησης, που ορίζονται στην εφαρμοστέα νομοθεσία του ΕΟΧ πριν από τον ορισμό των εν λόγω σταθμών.